Document ID: 32009R1266

REGULAMENTUL (UE) nr. 1266/2009 AL COMISIEI
din 16 decembrie 2009
de adaptare pentru a zecea oară la progresul tehnic a Regulamentului (CEE) nr. 3821/85 al Consiliului privind aparatura de înregistrare în transportul rutier
(Text cu relevanță pentru SEE)
COMISIA EUROPEANĂ,
având în vedere Tratatul privind Uniunea Europeană și Tratatul privind funcționarea Uniunii Europene,
având în vedere Regulamentul (CEE) nr. 3821/85 al Consiliului din 20 decembrie 1985 privind aparatura de înregistrare în transportul rutier (1), în special articolul 17 alineatul (1),
întrucât:
(1)
Articolul 1 din Regulamentul (CEE) nr. 3821/85 prevede că aparatura de înregistrare în transportul rutier trebuie să corespundă, din punctul de vedere al construcției, testării, instalării și utilizării, cerințelor prezentului regulament și anexelor I sau IB și II la acesta.
(2)
Articolul 5 din Regulamentul (CEE) nr. 3821/85 prevede că fiecare stat acordă omologarea de tip oricărui tip de tahograf digital care este conform cerințelor stabilite în anexa IB la regulament.
(3)
Articolul 3 din Regulamentul (CEE) nr. 3821/85 prevede instalarea și utilizarea aparatelor de înregistrare la bordul vehiculelor vizate, înmatriculate în statele membre.
(4)
Anexa IB la Regulamentul (CEE) nr. 3821/85 stabilește specificațiile tehnice pentru construirea, testarea, instalarea și inspecția tahografului digital.
(5)
Este necesară adaptarea la progresele tehnice a anexei IB la Regulamentul (CEE) nr. 3821/85 pentru a îmbunătăți și a crește utilizarea tahografului digital în vederea reducerii sarcinilor administrative asupra industriei de profil și a garantării unor informații sigure privind timpul de condus și de odihnă, atât pentru operatorii de transport, cât și pentru autoritățile naționale de control.
(6)
Prezentul regulament nu împiedică statele membre să acorde omologarea de tip, înainte chiar de data aplicării acesteia, aparaturii care este conformă cu cerințele stabilite de prezentul regulament, astfel încât să se faciliteze comercializarea rapidă a unor aparate de înregistrare mai sigure. De asemenea, prezentul regulament nu împiedică statele membre să acorde omologarea de tip aplicațiilor software care actualizează tahografele digitale existente astfel încât acestea să îndeplinească cerințele din prezentul regulament.
(7)
Prezentul regulament nu impune înlocuirea tahografelor digitale instalate înainte de data de aplicare a acestuia.
(8)
Producătorii de tahografe digitale au declarat că orice tip de acces la drepturile de proprietate intelectuală care s-ar putea dovedi esențiale vor fi acordate oricăror părți în condiții corecte, rezonabile și nediscriminatorii și pe bază de reciprocitate.
(9)
Pentru a facilita omologarea încrucișată a componentelor individuale cu omologare de tip și pentru a se asigura că noii producători de aparatură de înregistrare (tahograf digital) sau de componente ale acestora nu sunt împiedicați să intre pe piață, este necesar să se stabilească aplicarea standardelor internaționale pentru interfețele tehnice dintre diversele componente.
(10)
Pentru a ajuta operatorii și întreprinderile de transport să își îndeplinească obligațiile ce le revin în temeiul Directivei 95/46/CE a Parlamentului European și a Consiliului din 24 octombrie 1995 privind protecția persoanelor fizice în ceea ce privește prelucrarea datelor cu caracter personal și libera circulație a acestor date (2), numărul blocărilor efectuate de companii trebuie să fie mai mare.
(11)
Pentru a asigura corectitudinea implementării și a controalelor efectuate asupra vehiculelor, precum și pentru a identifica șoferii, este necesar să se integreze o gamă mai vastă de seturi de caractere în tahografele digitale.
(12)
Pentru a sprijini industria de profil, producătorii și organismele de control la identificarea producătorilor actuali de pe piață, precum și la diferențierea țărilor și codurilor relevante, pe baza semnelor distinctive puse pe vehiculele angajate în trafic internațional, după cum se prevede în Convenția ONU de la Viena asupra circulației rutiere din 1968, listele corespunzătoare trebuie păstrate de laboratorul competent să efectueze teste de interoperabilitate și trebuie publicate pe o pagină web cu acces public.
(13)
Pentru a sprijini societățile de transport rutier să își îndeplinească obligațiile legale de stocare a informațiilor pertinente în ceea ce privește aplicarea, trebuie stabilite specificații comune de testare a hârtiei de imprimare, care să fie respectate în cazul acordării omologării de tip.
(14)
Pentru reducerea sarcinilor și, prin urmare, a costurilor administrative ce le revin operatorilor și șoferilor care folosesc tahograful digital, dispozițiile de instalare, activare, calibrare și inspecție a aparaturii trebuie simplificate și îndreptate în mod special asupra vehiculelor rutiere care intră sub incidența normelor privind timpul de lucru al șoferilor, astfel cum au fost stabilite de Regulamentul (CE) nr. 561/2006 al Parlamentului European și al Consiliului din 15 martie 2006 privind armonizarea anumitor dispoziții ale legislației sociale în domeniul transporturilor rutiere (3).
(15)
În timpul inspecțiilor periodice sau cu alte ocazii când este necesară verificarea, calibrarea, repararea sau inspectarea aparaturii de înregistrare, atelierele trebuie să verifice echipamentele în scopul depistării prezenței ori utilizării dispozitivelor de manipulare și trebuie să întocmească și să țină evidența acestor situații, inclusiv a sigiliilor lipsă sau rupte.
(16)
Numai tahografele digitale ale vehiculelor încadrate în categoriile M2, M3, N2 sau N3, astfel cum sunt definite în anexa II la Directiva 2007/46/CE a Parlamentului European și a Consiliului din 5 septembrie 2007 de stabilire a unui cadru pentru omologarea autovehiculelor și remorcilor acestora, precum și a sistemelor, componentelor și unităților tehnice separate destinate vehiculelor respective (4), trebuie să înregistreze automat cazurile de depășire a vitezei.
(17)
În urma raportului furnizat de Centrul Comun de Cercetare (Report on the Attacks to Security of the Digital Tachograph and on the Risk Associated With the Introduction of Adaptors to be fitted into Light Vehicles - Raport privind atacurile la adresa securității tahografelor digitale și riscurile asociate introducerii adaptoarelor care se montează la vehicule ușoare), comunicarea datelor electronice între sursa mișcării vehiculului și senzorul de mișcare trebuie protejată împotriva utilizării clandestine, cum ar fi prin folosirea magneților, iar datele respective privind mișcarea vehiculului trebuie coroborate cu surse interne și externe, suplimentare și independente.
(18)
Pentru a garanta integritatea și fiabilitatea securității sistemului tahografic digital, este esențial să se asigure că șoferilor li se emit cartele tahografice unice. Pentru a elimina posibilitatea ca șoferii să solicite sau să posede mai mult de o cartelă valabilă, trebuie să aibă loc un schimb electronic de date între statele membre.
(19)
Trebuie simplificată și clarificată interfața om-mașină pentru înregistrarea manuală a activităților în cazurile în care șoferii s-au aflat departe de vehicul și, în perioada respectivă, nu au putut să își înregistreze activitățile pe cartelă.
(20)
Este util ca șoferilor să li se afișeze pe ecranul tahografului digital informații suplimentare și opționale și să se elimine avertizările pentru cazurile în care vehiculul este condus în afara domeniului de aplicare a normelor.
(21)
Timpul necesar descărcării datelor din aparatul de înregistrare trebuie redus prin îmbunătățirea interfețelor tehnice.
(22)
Pentru a menține fiabilitatea sistemului în fața degradării preconizate a mecanismelor actuale de securitate, sunt necesare măsuri de urgență pentru a asigura continuitatea procesului de omologare de tip a echipamentelor tahografice.
(23)
Pentru a se asigura că, la verificările de pe șosea, se pot determina tiparele de condus și „adevăratele” înregistrări, calcularea timpului de lucru și rotunjirea la un minut a perioadelor de activitate trebuie simplificate.
(24)
Măsurile prevăzute de prezentul regulament sunt conforme cu avizul comitetului instituit în temeiul articolului 18 din Regulamentul (CEE) nr. 3821/85.
(25)
Prin urmare, Regulamentul (CEE) nr. 3821/85 trebuie modificat în consecință,
ADOPTĂ PREZENTUL REGULAMENT:
Articolul 1
Anexa IB la Regulamentul (CEE) nr. 3821/85 se modifică în conformitate cu anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Se aplică de la 1 octombrie 2011. Cu toate acestea, punctele 3.1, 3.8, 3.9, 3.11, 3.20, 8.2, 9.2, 12.3, 12.4 și 13 din anexă se aplică de la 1 octombrie 2012, iar punctele 7.2, 7.3 și 7.5 se aplică de la data intrării în vigoare a regulamentului.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 16 decembrie 2009.

Labels: 7
1
8